**«Эмгекти коргоо жөнүндө» Кыргыз Республикасынын Мыйзамына өзгөртүүлөрдү киргизүү тууралуу» Кыргыз Республикасынын Мыйзам долбооруна**

**МААЛЫМКАТ-НЕГИЗДЕМЕ**

“Эмгекти коргоо жөнүндө” Кыргыз Республикасынын Мыйзамына өзгөртүүлөрдү киргизүү тууралуу” ушул Мыйзамдын долбоору “Кыргыз Республикасынын мыйзамдарына инвентаризация жүргүзүү жөнүндө” Кыргыз Республикасынын Президентинин 2021-жылдын 8-февралындагы №26 Жарлыгына аткаруу максатында Эмгек, социалдык коргоо жана миграция министрлигинин алдындагы Ведомстволор аралык топтун ишинин алкагында иштелип чыккан.

“Эмгекти коргоо жөнүндө” Мыйзам эмгекти коргоо чөйрөсүндөгү ченемдик укуктук актынын предмети болуп саналгандыгын эске алуу менен, аны “*оор кара жумуштар*” (10 кг ашык оор жүктөрдү кол менен которуштуруу, же болбосо ашык энергия керектелген башка жумуштар), “*коркунучтуу (өзгөчө кооптуу) эмгек шарттары*” (анын мүнөздүү фактор болуп кызматкердин ден соолугунун күтүлбөгөн жерден кескин начарлашы, жаракат алуусу, же болбосо анын өлүмү саналат), “*өндүрүштөгү күтүлбөгөн кырсык”* сыяктуу жоболор жана башка бир катар терминдер менен толуктоо сунушталууда.

“Эмгекти коргоо жөнүндө” Мыйзамды Жазык-аткаруу кодексине жана «Дыйкан (фермер) чарбасы жөнүндө» Мыйзамга ылайык келтирүү үчүн Мыйзамдын аракетин коомдук жумуштар жана түзөтүү жумуштары түрүндөгү жаза өтөөгө соттолгон жарандарга; дыйкан (фермердик) чарбанын мүчөлөрүнө жайылтуу кеңейтилди.

Аялдардын оор жумуштарда жана зыяндуу жана (же) кооптуу эмгек шарттарында иштөөсүн чектөөгө карата мамилени өзгөртүү “Эмгекти коргоо жөнүндө” Мыйзамга өзгөртүүлөрдү киргизүүнүн эң жаркын көрүнүшү катары деп атоого болот. Ошентип, Мыйзамдын 8-беренесиндеги “аялдар менен” деген сөздөр “*кош бойлуу аялдардын, эмчек эмизген аялдардын жана*” деген сөздөргө алмаштыруу сунушталат, мында аялдардын эмгек эркиндигине укуктарын эркин ишке ашырууга узак мөөнөттүү тыюу салуу алып салынат.

Жалпыга белгилүү болгондой, аялдарга коюлган чектөөлөр көптөгөн кесиптер аялдардын репродуктивдүү функциясы үчүн кооптуу экендиги менен түшүндүрүлгөн, анткени алар жогорку температуралык режимдер жана оор жүк көтөрүү менен байланышкан. Бирок, иш жүзүндө мындай жумуштар эркектердин дагы репродуктивдүү функциясына оор таасирин тийгизет, бирок эркектердин эритүүчү, куюучу ж.б.у.с. жумуштарда иштөөсүнө тыюу салынган эмес.

 Аялдарга тыюу салынган кесиптердин тизмеси кабыл алынган жылдын эскилигин (2000-жылдын 24-марты), ошондой эле эмгек шарттарын жакшырткан техникалык прогрессти жана эмгек процесстеринин айрым автоматташтырылгандыгын эске ала турган болсок, объективдүү түрдө ден соолукка зыян келтирбей калган кесиптер бар (шаар аралык автобустун айдоочусу, бульдозер айдоочусу ж.б.). Ал эми аялдардын жашына, балдардын болушуна карабастан тыюу салуулар дагы эле бар.

Сунуш кылынган өзгөртүүлөрдү ишке ашыруу үчүн Кыргыз Республикасынын Эмгек кодексинин 218 жана 303-беренелерине дагы тиешелүү өзгөртүүлөр: “аялдар менен” деген сөздөр “кош бойлуу аялдардын, эмчек эмизген аялдардын жана” деген сөздөргө алмаштыруу сунушталат.

“Эмгекти коргоо жөнүндө” Мыйзам долбоорунда сунушталган үйүндө же башка жайларда жумуштарды аткарып жаткан адамдардын (үйдө иштөөчүлөрдүн) мыйзамдуу кызыкчылыктарын күчөтүү максатында Мыйзамды 11-1-берене «*Үйдө иштөөчүлөрдүн эмгегин коргоо боюнча иш берүүчүнүн милдеттери*» менен толуктоо сунушталууда, анткени колдонуудагы эмгек мыйзамдарында үйдө иштөө эмгекти коргоо талаптарына жооп берген шарттарда аткарылууга тийиш деген жалпы жоболор гана камтылган. Бирок бул категориядагы кызматкерлер үчүн жөнгө салуучу ченемдер жана кепилдиктер жок.

Жумуш ордунда пайда болуучу ден соолук үчүн коркунучтуу факторлорду аныктоо жана баалоо боюнча практиканын бирдиктүүлүгүн камсыз кылуу максатында Мыйзамдын тексти боюнча “жумуш орундарын аттестациялоо” деген сөздөрдүн ордуна “кесиптик тобокелдиктерди баалоо” ченемин киргизүү сунушталууда. Анткени «аттестациялоо» деген сөз, мисалы, жумуш орундары сыяктуу предметтер менен шарттарды эмес, жеке жактардын квалификациясын, билиминин жана көндүмдөрүнүн деңгээлин ырастоону божомолдойт.

Анын үстүнө, Эл аралык эмгек уюмунун “Эмгек гигиенасы кызматтары жөнүндө” №161 конвенциясында “аттемтациялоо” деген термин эмес, “ден соолукка кооптуу заттардын таасиринен тобокелдикти баалоо” деген термин камтылат. Сунуш кылынуучу ченемдин контекстинде кесиптик тобокелдиктерди баалоо ыйгарым укуктуу мамлекеттик орган тарабынан эмес, атайын түзүлгөн комиссиянын атынан иш берүүчү өзү тарабынан жүзөгө ашырылат, бул эмгекти коргоо боюнча мамлекеттик иш-милдеттерди жүзөгө ашырууда коррупциялык тобокелдиктерди төмөндөтүүгө көмөктөшөт.

Практиканын бирдиктүүлүгү кесиптик тобокелдиктерге баа берүүнүн натыйжалуу механизмдерин иштеп чыгууну, жаңы мамилелерди жана эл аралык тажрыйбаны ппайдалануунун камтууга тийиш. Ошондуктан сунушталып жаткан ченемде (18-1-статья) мындай баалоону иш берүүчү өзү жүргүзөрү жана аны ишке ашыруунун мөөнөттөрү жана тартиби мыйзам алдындагы актыларда карала тургандыгы такталат.

Эмгекти коргоо жаатындагы көзөмөлдөө жана контролдоо боюнча ыйгарым укуктуу мамлекеттик органдын кызмат адамдарынын укуктарынын арасында көзөмөлдөө жана контролдоо иш-милдеттерин аткаруу үчүн зарыл болгон маалыматтарды алуу укугу бар, ошол эле учурда иш берүүчүлөр ассоциацияларынын өкүлдөрү бул ченемге толуктоо киргизүү боюнча сунуштарын киргизишкен.

Тактап айтканда, башка корголуучу маалыматтарды (банктык сырлар, коммерциялык сырлар, конфиденциалдуу маалымат ж.б.) коргоо максатында, Кыргыз Республикасынын мыйзамдарына ылайык жеткиликтүүлүгү чектелген маалыматтарды кошпогондо, бардык маалыматтарга жетүү мүмкүнчүлүгү бериле туган маалымдама ченеми менен толуктоо сунушталат.

Мыйзам долбоорунда «Эмгекти коргоо жөнүндө» Мыйзамдын бүткүл тексти боюнча «Өкмөт» деген сөздү «Министрлер Кабинети» деген сөзгө алмаштыруу бөлүгүндө бир катар редакциялык өзгөртүүлөрдү киргизүү жана Мыйзамдын статьяларынын абзацтарын номерлөөнү киргизүү сунуш кылынат.

Белгиленген долбоордун кабыл алынышы социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

Улуттук жана эл аралык мыйзамдардын колдонуудагы ченемдерине жүргүзүлгөн талдоонун жыйынтыктары боюнча сунушталган мыйзам долбоорунун ченемдери колдонуудагы ченемдик укуктук актыларга карама-каршы келбей тургандыгы аныкталган.

Бул мыйзам долбоорун кабыл алуу мамлекеттик бюджеттен кошумча каржылык чыгымдарды талап кылбайт.

|  |  |
| --- | --- |
|  **Министр** | **К.Б. Базарбаев** |